31986D0404
L 233/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 юли 1986 година
относно определяне на образеца и подробните данни, които трябва да се съдържат в сертификатите за родословие на чистопородните разплодни животни от рода на едрия рогат добитък
(86/404/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/504/ЕИО на Съвета от 25 юли 1977 г. относно чистопородни разплодни животни от рода на едрия рогат добитък (1), последно изменена с Регламент (ЕИО) № 3768/85 (2), и по-специално член 5 и от член 6, параграф 1, пето тире от нея,
като има предвид, че съгласно член 5 от Директива 77/504/ЕИО Комисията определя, в съответствие с процедурата, предвидена в член 8 от горепосочената директива, образеца на сертификата, който може да придружава чистопородните разплодни животни от рода на едрия рогат добитък, когато са предмет на търговия в рамките на Общността;
като има предвид, че съгласно пето тире от член 6, параграф 1 от горепосочената директива, Комисията трябва да определи, в съответствие с процедурата, предвидена в член 8 от същата тази директива, данните, които трябва да се съдържат в сертификатите за родословие, които може да придружават чистопородните разплодни животни от рода на едрия рогат добитък, когато са предмет на търговия в рамките на Общността;
като има предвид, че самият сертификат не е задължителен, при условие че данните, посочени в настоящото решение, са вече посочени в придружаваща документация, която се отнася до чистопородните животни от рода на едрия рогат добитък, които се предмет на търговия в рамките на Общността;
като има предвид, че мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
1. Следните данни трябва да бъдат посочени в сертификатите за родословие на чистопородните разплодни животни от рода на едрия рогат добитък:
-
издаващ орган,
-
име на родословната книга,
-
пореден номер от родословната книга,
-
дата на издаване,
-
система на идентификация
-
идентификация,
-
дата на раждане,
-
порода,
-
пол,
-
име и адрес на животновъда,
-
име и адрес на собственика,
-
родословие.
2. Резултатите от тестовете на продуктивността и резултатите от оценката на генетичната стойност (с посочване на техния произход) на животното, както и на неговите родители и прародители, трябва да бъдат ясно посочени и да придружават сертификата или да са включени в него.
Член 2
Подробните данни, предвидени в член 1, могат да бъдат посочени:
1.
под формата на сертификат за родословие, който е в съответствие с образеца, посочен в приложението;
2.
в документацията, която придружава чистопородното разплодно животно. В този случай компетентните органи в държавата-членка износител, трябва да удостоверят, че подробните данни, посочени в член, 1 се съдържат в тези документи, при спазване на следната формула:
„Долуподписаният удостоверява, че тези документи съдържат подробните данни, посочени в член 1 от Решение 86/404/ЕИО на Комисията“.
Член 3
Адресати на настоящото решение са държавите-членки.
Съставено в Брюксел на 29 юли 1986 година.